
แผนปฏิบัติราชการประจำปีงบประมาณ พ.ศ.2566
สำนักงานพัฒนาที่อยู่อาศัย 

สำนักงานพัฒนาที่อยู่อาศัย

สำนักงานพัฒนาที่อยู่อาศัย (สพอ.) จัดตั้งขึ้นเพื่อดำเนินการตามข้อบัญญัติกรุงเทพมหานคร  เรื่อง 
สำนักงานพัฒนาที่อยู่อาศัย พ.ศ.๒๕๔๕  ให้กรุงเทพมหานครดำเนินการพาณิชย์ว่าด้วยการพัฒนาที่อยู่อาศัย 
โดยมีวัตถุประสงค์ดังต่อไปนี้
(๑) ช่วยเหลือประชาชน ข้าราชการและลูกจ้างกรุงเทพมหานคร ผู้มีรายได้น้อย เกี่ยวกับการพัฒนาที่อยู่อาศัยและการจัดการที่อยู่อาศัย
(๒) ประกอบธุรกิจเกี่ยวกับการพัฒนาที่อยู่อาศัยและการจัดการที่อยู่อาศัย
(๓) ประสานความร่วมมือกับหน่วยราชการ หน่วยงานของรัฐ รัฐวิสาหกิจ ราชการส่วนท้องถิ่น องค์กรอื่นของรัฐ องค์กรเอกชนและภาคเอกชนในการพัฒนาที่อยู่อาศัยและการจัดการที่อยู่อาศัย

สำนักงานพัฒนาที่อยู่อาศัยมีอัตรากำลัง 25 อัตรา (ไม่รวมตำแหน่งผู้อำนวยการสำนักงานพัฒนาที่อยู่อาศัย) พนักงานชั่วคราวจำนวน 4 อัตรา (ประจำอยู่ที่โครงการอาคารที่พักอาศัยเพื่อข้าราชการและลูกจ้างกรุงเทพมหานคร เขตบางบอนและเขตบางขุนเทียน) มีโครงสร้างการบริหารองค์กรเป็น 3 ฝ่าย ได้แก่ ฝ่ายบริหารงานทั่วไป ฝ่ายวิเคราะห์นโยบายและแหล่งเงินทุน และฝ่ายจัดการทรัพย์สิน ดำเนินงานภายใต้การควบคุมของคณะกรรมการบริหารสำนักงานพัฒนาที่อยู่อาศัย ประกอบด้วยบุคคล ผู้ทรงคุณวุฒิและมีประสบการณ์ด้านการพัฒนาและจัดการที่อยู่อาศัย จากหน่วยงานต่างๆ ทั้งภาครัฐ ภาคเอกชนและภาคประชาชน ได้แก่ ประธานกรรมการซึ่งต้องมีความรู้ ความสามารถทางด้านนี้จากภาคเอกชน กรรมการจากสำนักพัฒนาสังคม การเคหะแห่งชาติ สถาบันพัฒนาองค์กรชุมชน ธนาคารอาคารสงเคราะห์ ตัวแทนชุมชนซึ่งมาจากการเลือกตั้งของชุมชนและผู้ทรงคุณวุฒิด้านการพัฒนาที่อยู่อาศัย 

ในปัจจุบันยังไม่มีผู้มาดำรงตำแหน่ง ผู้อำนวยการสำนักงานพัฒนาที่อยู่อาศัย รองผู้อำนวยการสำนักงานพัฒนาที่อยู่อาศัย และที่ปรึกษาสำนักงานพัฒนาที่อยู่อาศัย รวมทั้งยังไม่มีการแต่งตั้งคณะกรรมการบริหารสำนักงานพัฒนาที่อยู่อาศัย

กรอบอัตรากำลังสำนักงานพัฒนาที่อยู่อาศัย
	
	กรอบอัตรากำลัง
	คนครอง
	อัตราว่าง

	พนักงานการพาณิชย์
	25
	14
	11

	พนักงานชั่วคราวการพาณิชย์
	4
	2
	2


วิสัยทัศน์
เนื่องจากสำนักงานพัฒนาที่อยู่อาศัยเป็นหน่วยงานที่จัดตั้งขึ้นใหม่ จึงมีความสำคัญที่ต้องวางตำแหน่ง
ของหน่วยงานให้ชัดเจน เพื่อให้เกิดความเข้าใจจากมุมมองของหน่วยงานต่างๆภายในกรุงเทพมหานคร หน่วยงานภายนอกและประชาชนชาวกรุงเทพมหานคร ดังนี้
สำนักงานพัฒนาที่อยู่อาศัยเป็นหน่วยงานการพาณิชย์แห่งที่สาม จัดตั้งขึ้นตามข้อบัญญัติกรุงเทพมหานคร เรื่อง สำนักงานพัฒนาที่อยู่อาศัย พ.ศ.2545  พันธกิจของสำนักงานพัฒนาที่อยู่อาศัยมีความสำคัญอย่างมาก เนื่องจากที่อยู่อาศัยเป็นหนึ่งในปัจจัยสี่ของมนุษย์ เป็นตัวชี้วัดคุณภาพชีวิตของมนุษย์  และที่อยู่อาศัยในมหานครขนาดใหญ่ก็เป็นเรื่องท้าทายความสามารถในการจัดการและพัฒนา เนื่องจากมีประชากรอาศัยอยู่กันอย่างหนาแน่น มีทั้งประชากรดั้งเดิมที่อาศัยอยู่ทั้งในรูปแบบชุมชนและแบบกระจายตัวที่เพิ่มจำนวนตามกระแสเวลา และอีกทางหนึ่งมาจากการอพยพย้ายถิ่นฐานของประชากรเข้าสู่เมืองใหญ่เพื่อแสวงหารายได้เพื่อความอยู่รอด โดยคิดว่าโอกาสในเมืองหลวงดีกว่าในชนบท โดยเฉพาะประเทศไทยกรุงเทพมหานครเป็นแกนกลางของระบบเศรษฐกิจ เป็นศูนย์กลางธุรกิจตั้งแต่ขนาดใหญ่จนถึงขนาดเล็ก  การเพิ่มของประชากรที่เกิดขึ้นนี้นำไปสู่ปัญหาที่อยู่อาศัยที่แออัดไม่เป็นระเบียบและไร้คุณภาพ  ปัญหานี้ได้สะสมกันมาเป็นเวลานับสิบปี ซึ่งถึงแม้ภาคส่วนต่างๆทั้งภาครัฐและเอกชนจะพยายามกำหนดแผนและปฏิบัติการแก้ปัญหา ก็ไม่สามารถจัดการกับปัญหาได้ทันกับปัญหาที่สะสมเพิ่มขึ้น เกิดแหล่งชุมชนแออัดเสื่อมโทรม และชุมชนบุกรุกที่สาธารณะ กระจายตัวอยู่ทั่วกรุงเทพมหานคร  ในปัจจุบันกรุงเทพมหานครถือเป็นมหานครที่ใหญ่ติดอันดับโลก เพราะมีจำนวนประชากรกว่าสิบล้านคน และในอนาคตกรุงเทพฯก็อาจจะมีประชากรสูงขึ้นจนถึงระดับ 20 ล้านคนก็ได้ และเมื่อนั้นก็อาจเป็นเรื่องสายเกินแก้ พร้อมคำถามที่จะตามมาว่าปัญหาเรื่องที่อยู่อาศัยนี้เป็นปัญหาที่สมควรถูกแก้ไขโดย “กรุงเทพมหานคร”องค์กรปกครองส่วนท้องถิ่นที่คนกรุงเทพฯ เลือกตัวแทนเข้ามาดูแล หรือรัฐบาลกลางที่ประชาชนทั่วประเทศเลือกเข้ามา  
การวางตำแหน่ง(positioning)ของ สำนักงานพัฒนาที่อยู่อาศัยให้เป็นการพาณิชย์ย่อมหมายความว่า 
สำนักงานพัฒนาที่อยู่อาศัยต้องทำกำไรด้วย ในขณะเดียวกันก็ต้องช่วยเหลือผู้ได้รับความเดือดร้อนด้านที่อยู่อาศัย ดังนั้น สำนักงานพัฒนาที่อยู่อาศัยจะต้องมีหลักการในการบริหารจัดการที่ซับซ้อนกว่าองค์กรธุรกิจทั่วไปที่มีแต่การแสวงหากำไรสูงสุดเพียงอย่างเดียว
หากมองจากหน่วยงานภายในกรุงเทพมหานครแล้ว หน่วยงานที่มีลักษณะงานสัมพันธ์และเกี่ยวเนื่องกันกับ สำนักงานพัฒนาที่อยู่อาศัยมากที่สุดได้แก่ สำนักการโยธา ซึ่งทำหน้าที่ควบคุมดูแลที่ดิน ระบบสาธารณูปโภคและการก่อสร้างอาคารทุกประเภทในเขตกรุงเทพมหานครให้ดำเนินการเป็นไปตามกฎหมาย จึงถือว่า เป็นหน่วยงานที่สำนักงานพัฒนาที่อยู่อาศัยต้องประสานงานด้วยอย่างใกล้ชิด หน่วยงานที่สองที่มีความเกี่ยวเนื่องได้แก่ สำนักผังเมืองที่ดูแลการใช้ประโยชน์ที่ดินในกรุงเทพมหานคร ซึ่งเกี่ยวพันกับการใช้เพื่อเป็นที่อยู่อาศัยด้วย  และหากจะมองในแง่การควบคุมดูแลแล้วในฐานะที่ สำนักงานพัฒนาที่อยู่อาศัยเป็นหน่วยงานภาครัฐ สำนักงานพัฒนาที่อยู่อาศัยก็น่าจะมีบทบาทด้านควบคุมดูแลจัดระเบียบที่อยู่อาศัยประเภทต่างๆโดยใช้กฎหมายท้องถิ่นเช่นเดียวกับกฎหมายต่างๆ ที่ใช้อยู่ในปัจจุบันดังเช่น กฎหมายควบคุมอาคาร เป็นต้น
ในเชิงธุรกิจ สำนักงานพัฒนาที่อยู่อาศัยต้องตอบสนองผู้บริโภคทุกระดับชั้น ถึงแม้จะต้องช่วยเหลือ
ผู้มีรายได้น้อยก่อน แต่ต้องไม่ลืมว่า  สำนักงานพัฒนาที่อยู่อาศัยต้องสามารถสร้างรายได้จากธุรกิจเพื่อพึ่งพาตนเองได้  และ สำนักงานพัฒนาที่อยู่อาศัยต้องใช้ความได้เปรียบในการแข่งขันในฐานะที่กรุงเทพมหานครที่มีทรัพยากรต่างๆ เกื้อหนุนอยู่  เช่น สาธารณูปโภคต่างๆ เพื่อช่วยเหลือกลุ่มผู้มีรายได้น้อย แต่ไม่ใช้ความได้เปรียบนี้ไปเป็นแต้มต่อเพื่อแข่งกับเอกชน ซึ่งโดยปกติหน่วยงานภาครัฐไม่ควรทำธุรกิจแข่งขันกับภาคเอกชน สำหรับที่อยู่อาศัยในตลาดระดับกลางและตลาดระดับบน สำนักงานพัฒนาที่อยู่อาศัยสามารถร่วมมือหรือร่วมทุนกับภาคเอกชนเพื่อให้เกิดที่อยู่อาศัยที่ดี  และเกิดรายได้เชิงธุรกิจได้
สำหรับการพัฒนาและจัดการที่อยู่อาศัยเพื่อข้าราชการและลูกจ้างกรุงเทพมหานครนั้น เป็นสิ่งสมควร
สนับสนุนเพื่อให้บุคลากรเหล่านี้มีขวัญและกำลังใจ สามารถทำงานรับใช้ประชาชนได้อย่างไม่ต้องกังวลกับปัญหาที่อยู่อาศัย โดยเฉพาะการที่ได้พักอาศัยใกล้ที่ทำงานเป็นความสะดวกและเพิ่มประสิทธิภาพในการทำงาน ดังเช่นที่กรุงเทพมหานครมีอาคารสงเคราะห์ใกล้ที่ตั้งสำนักงานเขตในเขตต่างๆทั่วกรุงเทพมหานคร อาคารสงเคราะห์เหล่านี้มีทั้งสิ้น 22 แห่ง จำนวน 51 อาคาร รวมเป็นหน่วยพักอาศัยทั้งสิ้น 3,993 หน่วย แต่ละแห่งเริ่มก่อสร้างตั้งแต่ปี พ.ศ.2533  จนถึงรุ่นสุดท้ายปี พ.ศ.2543 และหลังจากจัดตั้งสำนักงานพัฒนาที่อยู่อาศัยแล้วก็ไม่มีการก่อสร้างอาคารในรูปแบบของอาคารสงเคราะห์อีก แต่ก่อสร้างในลักษณะอาคารที่มีคุณภาพการอยู่อาศัยดีขึ้น และให้สำนักงานพัฒนาที่อยู่อาศัยบริหารโดยเก็บรายได้ในรูปแบบค่าเช่า  การจัดหาที่อยู่อาศัยตามความต้องการในส่วนนี้เป็นอุปสงค์การอยู่อาศัยที่เป็นคนละเรื่องกับอุปสงค์ของความต้องการที่อยู่อาศัยที่เป็นของตนเอง  กล่าวคือบุคคลากรกรุงเทพมหานครที่มีบ้านเป็นของตนเองอยู่แล้วแต่มีที่ตั้งอยู่ไกลจากที่ทำงานมากก็ยังมีความต้องการพักอาศัยอยู่ใกล้ที่ทำงาน
เพราะฉะนั้น สำนักงานพัฒนาที่อยู่อาศัยจึงมีบทบาทที่กว้างขวางและซับซ้อน ตั้งแต่การควบคุมดูแลใน
ทางกฎหมายด้านที่อยู่อาศัย วางแผนแม่บทด้านที่อยู่อาศัยในเขตกรุงเทพมหานคร กำหนดแหล่งที่อยู่อาศัยให้สัมพันธ์กับแหล่งงานและการคมนาคม  การแก้ไขปัญหาชุมชนแออัดและชุมชนบุกรุก (แก้ไขทางกายภาพ)  การสนับสนุนบุคลากรของกรุงเทพมหานครให้มีที่อยู่อาศัย การจัดหาและจัดการที่อยู่อาศัยของประชาชนโดยเฉพาะการใช้ทรัพยากรต่างๆ มีอยู่แล้วซึ่งถือเป็นจุดแข็งที่กรุงเทพมหานครมีอยู่ให้เกิดประโยชน์
พันธกิจ

จากวิสัยทัศน์ดังที่ได้กล่าวมาข้างต้น พันธกิจของสำนักงานพัฒนาที่อยู่อาศัยจึงมีความสำคัญและมีขอบเขตที่กว้างขวาง แต่ก็จำเป็นต้องกำหนดพันธกิจต่างๆที่สามารถปฏิบัติได้จริงอย่างเป็นขั้นเป็นตอนตามลำดับคู่ขนานไปกับการพัฒนาองค์กรให้เข้มแข็งจนสามารถปฏิบัติพันธกิจได้ครอบคลุมทั้งหมด ซึ่งเมื่อพิจารณาปัจจัยต่างๆ  ในปัจจุบันที่เป็นอยู่และเปรียบเทียบกับอัตราการเติบโตของการพาณิชย์แห่งอื่นๆของกรุงเทพมหานครแล้ว หรือแม้แต่เปรียบเทียบกับการเคหะแห่งชาติที่จัดตั้งเมื่อปี 2516  ผ่านมา 37 ปีจนสิ้นปี 2553 มีส่วนของทุนอยู่ถึง 8,400 ล้านบาท สำนักงานพัฒนาที่อยู่อาศัยคงต้องใช้เวลานับสิบปีกว่าที่จะสามารถก้าวเดินได้อย่างมีพลังและมั่นคง

ดังนั้น พันธกิจในช่วงเริ่มต้น ควรจะเป็นการพัฒนาและจัดการที่อยู่อาศัยของกลุ่มผู้มีรายได้น้อย  โดยเริ่มจากข้าราชการและลูกจ้างกรุงเทพมหานคร ประชาชนผู้มีรายได้น้อย ในรูปแบบของโครงการอาคารที่พักอาศัยให้เช่าในราคาถูกในพื้นที่ต่างๆของกรุงเทพมหานคร  นอกจากนี้ควรมีโครงการที่มีลักษณะของการส่งเสริมสนับสนุนที่มีผลสัมฤทธิ์โดยไม่ต้องใช้เงินลงทุนมาก เช่น โครงการสินเชื่ออัตราดอกเบี้ยต่ำเพื่อที่อยู่อาศัยให้กับข้าราชการและลูกจ้างกรุงเทพมหานคร รวมทั้งประชาชนทั่วไป  โครงการแก้ไขปัญหาหนี้สินด้านที่อยู่อาศัย โครงการแจกแบบก่อสร้างบ้านฟรีให้กับประชาชน โครงการศึกษาเกี่ยวกับที่อยู่อาศัยต่างๆ โครงการประสานความร่วมมือกับภาคส่วนต่างๆ โครงการจัดทำฐานข้อมูลเกี่ยวกับที่อยู่อาศัย

วัตถุประสงค์

1.  พัฒนาและจัดการที่อยู่อาศัยเพื่อข้าราชการและลูกจ้างกรุงเทพมหานคร และสนับสนุนเพื่อให้บุคลากรมีขวัญและกำลังใจ พร้อมทั้งยกระดับคุณภาพชีวิต

2.  เพื่อให้ข้าราชการและลูกจ้างกรุงเทพมหานครมีที่พักอาศัยใกล้ที่ทำงานเป็นความสะดวกและเพิ่มประสิทธิภาพในการทำงาน 

3.  เพื่อกำหนดแหล่งที่อยู่อาศัยให้สัมพันธ์กับแหล่งงานและการคมนาคม  การจัดหาและจัดการที่อยู่อาศัย  การแก้ไขปัญหาชุมชนแออัดและชุมชนบุกรุก 
เป้าหมาย

1.  เพื่อสร้างขวัญและกำลังใจพร้อมทั้งยกระดับคุณภาพชีวิตของข้าราชการและลูกจ้างกรุงเทพมหานครที่มีรายได้น้อยและยังไม่มีที่อยู่อาศัยเป็นของตนเอง

2.  เพื่อช่วยเหลือข้าราชการและลูกจ้างกรุงเทพมหานครที่มีรายได้น้อยและยังไม่มีที่อยู่อาศัยเป็นของตนเองให้มีที่อยู่อาศัยที่มีคุณภาพ  สามารถชำระราคาค่าที่อยู่อาศัยโดยไม่เดือดร้อนต่อการครองชีพ

3.  เพื่อพัฒนาการใช้ที่ดินของกรุงเทพมหานครให้เกิดประโยชน์สูงสุด
ตัวชี้วัด

เพิ่มจำนวนหน่วยที่พักอาศัยเพื่อรองรับข้าราชการและลูกจ้างกรุงเทพมหานคร ให้มีจำนวนเพียงพอต่อความต้องการ โดยการจัดหาที่อยู่อาศัยที่มีสิ่งอำนวยความสะดวกที่ครบครัน มีสภาพแวดล้อมที่ดี และสะดวกในการเดินทาง 
การดำเนินงานของสำนักงานพัฒนาที่อยู่อาศัย (ปีงบประมาณ 2566)
1. จ้างเหมารักษาความปลอดภัย (รปภ.) ภายในโครงการอาคารที่พักอาศัยเพื่อข้าราชการและลูกจ้างกรุงเทพมหานคร เขตบางบอน
2. จ้างเหมารักษาความปลอดภัย (รปภ.) ภายในโครงการอาคารที่พักอาศัยเพื่อข้าราชการและลูกจ้างกรุงเทพมหานคร เขตบางขุนเทียน
3. จ้างเหมารักษาความสะอาดเรียบร้อยภายในโครงการอาคารที่พักอาศัยเพื่อข้าราชการและลูกจ้างกรุงเทพมหานคร เขตบางบอน
4. จ้างเหมารักษาความสะอาดเรียบร้อยภายในโครงการอาคารที่พักอาศัยเพื่อข้าราชการและลูกจ้างกรุงเทพมหานคร เขตบางขุนเทียน
5. จัดทำประกันภัยอาคารภายในโครงการอาคารที่พักอาศัยเพื่อข้าราชการและลูกจ้างกรุงเทพมหานคร เขตบางบอน
6. จัดทำประกันภัยอาคารภายในโครงการอาคารที่พักอาศัยเพื่อข้าราชการและลูกจ้างกรุงเทพมหานคร เขตบางขุนเทียน
7. จ้างซ่อมแซมและติดตั้งระบบคีย์การ์ดโครงการอาคารที่พักอาศัยเพื่อข้าราชการและลูกจ้างกรุงเทพมหานคร เขตบางบอน
8. จ้างซ่อมแซมและติดตั้งระบบคีย์การ์ดโครงการอาคารที่พักอาศัยเพื่อข้าราชการและลูกจ้างกรุงเทพมหานคร เขตบางขุนเทียน
9. โครงการตรวจสุขภาพประจำปีผู้พักอาศัย และประชาชนบริเวณรอบโครงการอาคารที่พักอาศัยเพื่อข้าราชการและลูกจ้างกรุงเทพมหานคร เขตบางขุนเทียน
10. โครงการส่งเสริมการฝึกอาชีพผู้พักอาศัยภายในโครงการอาคารที่พักอาศัยเพื่อข้าราชการและลูกจ้างกรุงเทพมหานคร เขตบางบอน
